b'\n_START_ARTICLE_\nCornerShot\n_START_PARAGRAPH_\nCornerShot je posebna priprava, ki v kombinaciji z razli\xc4\x8dnim sodobnim strelnim oro\xc5\xbejem omogo\xc4\x8da streljanje okrog vogalov. Izdeluje ga izraelsko podjetje Corner Shot Holdings, LLC od leta 2000, izumil pa ga je izraelski biv\xc5\xa1i voja\xc5\xa1ki in\xc5\xa1truktor Amos Golan.\n_START_SECTION_\nOpis in delovanje\n_START_PARAGRAPH_\nS pojavom globalnega problema terorizma so se v svetu pojavile potrebe po revolucionarnih oro\xc5\xbejih in opremi, ki bi varnostnim silam omogo\xc4\x8dile kar se da varno spopadanje s teroristi. V Izraelu, ki se \xc5\xbee od same ustanovitve lastne dr\xc5\xbeave zapleta v spopade, od katerih je ve\xc4\x8dina urbanega bojevanja so v za\xc4\x8detku tretjega tiso\xc4\x8dletja ugotovili, da je cena \xc4\x8dlove\xc5\xa1kega \xc5\xbeivljenja previsoka, da bi ga tvegali. Tako so razvili sistem, ki omogo\xc4\x8da monta\xc5\xbeo razli\xc4\x8dnega \xc5\xbee obstoje\xc4\x8dega oro\xc5\xbeja ter je opremljen z vsemi sodobnimi takti\xc4\x8dnimi pripomo\xc4\x8dki (baterijska svetilka, naprave za no\xc4\x8dno opazovanje, laserski namerilnik) ter videokamero, ki strelcu omogo\xc4\x8da opazovanje in ognjeno delovanje iz varnega polo\xc5\xbeaja. Preko sistema vzvodov strelec s pritiskom na spro\xc5\xbeilec sistema CornerShot aktivira spro\xc5\xbeilec oro\xc5\xbeja, na cilj pa nameri preko videonadzornega sistema, ki ima vgrajeno namerilno napravo. Prednji del sistema je nasajen na posebnih te\xc4\x8dajih, ki omogo\xc4\x8dajo zasuk za 60\xc2\xba po horizontalni osi.\n_START_SECTION_\nModeli\n_START_PARAGRAPH_\nOsnovni model je prilagojen prekti\xc4\x8dno vsem sodobnim polavtomatskim pi\xc5\xa1tolam razli\xc4\x8dnih kalibrov in se imenuje CornerShot CMS. Poleg tega sistema je na voljo tudi sistem, ki ima name\xc5\xa1\xc4\x8den bombomet kalibra 40 mm. Ta se imenuje CornerShot 40, poleg tega pa je na voljo tudi razli\xc4\x8dica CornerShot APR (Assault Pistol Rifle), ki ima name\xc5\xa1\xc4\x8deno posebno juri\xc5\xa1no pi\xc5\xa1tolo v kalibru juri\xc5\xa1ne pu\xc5\xa1ke. Tovrstno oro\xc5\xbeje kombinira velikost pi\xc5\xa1tole in mo\xc4\x8dan naboj juri\xc5\xa1ne pu\xc5\xa1ke, name\xc5\xa1\xc4\x8dena na sistemu CornerShot pa omogo\xc4\x8da streljanje na do 250 metrov oddaljene cilje._NEWLINE_Leta 2004 je podjetje predstavilo \xc5\xa1e protioklepni sistem CornerShot Panzerfaust (ali CornerShot CSP), ki je izdelan za uporabo sodobnega protioklepnega sistema Panzerfaust in, ki omogo\xc4\x8da zasuk prednjega dela sistema za 90\xc2\xba.'